עיתונאי. היה כתב, עורך ומגיש בקול-ישראל, כתב חדשות ב"הארץ", סגן עורך המקומון "כל העיר", הכתב המדיני של "הארץ" ושליחו בוושינגטון. כותב טור מדיני-פוליטי דו-שבועי ומאמרי דעה ב"הארץ", משתתף בתוכנית הבוקר בגלי-צה"ל. כתב שני ספרים: על אודות יחסי ישראל-ארה"ב ועל אודות המתנחלים
נולד ב-1945 בחיפה. בוגר בית-הספר הריאלי בעיר. בשנים 1963–1966 שירת בצה"ל. למד כלכלה באוניברסיטה העברית בירושלים, בעל תואר ראשון בפסיכולוגיה ומדע המדינה. בתקופת לימודיו עבד בלשכה המרכזית לסטטיסטיקה ושימש קצין מטה לסטטיסטיקה במפקדת איו"ש. עם סיום לימודיו עבד בלשכתו של יו"ר המחלקה לעלייה בסוכנות-היהודית עוזי נרקיס, ולאחר מכן בלשכתו של ראש עיריית ירושלים טדי קולק. בשנים 1974–1978 עבד בקול-ישראל ככתב לענייני משטרה, משפט וירושלים, וכן כעורך ומגיש יומני חדשות. בראשית 1978 עבר ל"הארץ" ככתב לענייני פלילים, ירושלים ורשות-השידור. לאחר מכן סיקר נושאי פנים, דתות ומפלגות. ב-1982 היה סגן עורך המקומון הירושלמי "כל העיר", וב-1983 מונה לכתב המדיני של "הארץ", תפקיד שמילא במשך עשר שנים. מ-1993 עד 1996 היה שליח "הארץ" בוושינגטון. עם שובו לישראל החל לפרסם טור מדיני-פוליטי דו-שבועי ולכתוב מאמרים ראשיים ומאמרים בעמוד הדעות. מעת לעת הוא מפרסם ידיעות בעמודי החדשות ומראיין אישים בעולם. בין השאר ריאיין את מזכירי האו"ם קופי אנאן ובאן קי מון, יאסר ערפאת, אבו-מאזן, עבדאללה מלך ירדן, נשיא ארגנטינה קרלוס מנם, המתאם האירופי חאוויר סולנה ויו"ר בית-הנבחרים האמריקאי ניוט גינגריץ. בראשית שנות התשעים שימש יועץ לאבא אבן בהכנת סדרת הטלוויזיה הדוקומנטרית על תולדות הציונות "A Nation is Born". ב-2002 פירסם, יחד עם נמרוד גורן, את הספר "מארב ירושלמי – המהלכים להעברת שגרירות ארצות-הברית לבירה", בהוצאת מכון ירושלים לחקר ישראל. ב-2005 פירסם, יחד עם עדית זרטל, את הספר "אדוני הארץ – המתנחלים ומדינת ישראל, 1967–2004", בהוצאת כינרת–זמורה-ביתן. הספר היה לרב-מכר. משתתף קבוע בפורום הפרשנים בתוכנית הבוקר של רפי רשף בגלי-צה"ל ומתארח לעתים קרובות בתחנות רדיו ובערוצי טלוויזיה בישראל ובחו"ל. מאמריו התפרסמו בכמה עיתונים בעולם, ובהם ה"ניו-יורק טיימס", "לוס-אנגלס טיימס", "לה-מונד דיפלומטיק", "פרנקפורטר אלגמיינר" והעיתון היפני "מייניצי". ב-2006 נבחר על-ידי העיתון "פייננשל טיימס" לאחד הפרשנים המשפיעים בעולם. הרצה בעשרות קמפוסים וקהילות יהודיות בארה"ב ושימש מרצה בחוגים לתקשורת באוניברסיטת תל-אביב ובמרכז הבינתחומי בהרצליה. תחומי כתיבתו העיקריים הם תהליך השלום, ההתנחלויות, ירושלים והפלסטינים; יחסי ישראל-ארה"ב ויהדות ארה"ב; מפלגות; וזכויות אדם בשטחים. נשוי ואב לשלושה.